|  |
| --- |
| ***Директни плащания*** |

**1. Определени са ставките по схемите за обвързана подкрепа за животни в планински райони за 2020 г.** Съгласно заповед РД09-948 на министъра на земеделието, храните и горите,размерът на плащането за едно допустимо за подпомагане животно по схемата за овце-майки и/или кози-майки в планински райони (10–49 животни) за 2020 г. е 70,17 лева на животно. Съгласно заповед РД09-949 размерът на плащането за едно допустимо за подпомагане животно по схемата за млечни крави в планински райони (5–9 животни) за 2020 г. е 348,00 лева на животно. Заповедите са публикувани на интернет страниците на Министерството на земеделието, храните и горите и на Държавен фонд „Земеделие“.

**2. На 4 декември, със заповеди на министъра на земеделието, храните и горите, бяха определени ставките за обвързана подкрепа за млечни и месодайни крави под селекционен контрол и за биволи за кампания 2020.** Съгласно заповед № РД09-955 размерът на плащането за една допустима за подпомагане млечна крава под селекционен е 630,74 лева за първите 50 (включително) допустими за подпомагане животни и 504,59 лева на животно за над 50-тото допустимо животно. Със заповед № РД09-956 е определен размерът на плащане за една допустима за подпомагане месодайна крава под селекционен контрол на 162,14 лева на животно за първите 50 (включително) допустими за подпомагане животни и 129,71 лева на животно за над 50-тото допустимо за подпомагане животно. Съгласно заповед № РД09-959 размерът на плащането за едно допустимо за подпомагане животно по схемата за обвързано подпомагане за биволи е 463,94 лева на животно за първите 50 (включително) допустими за подпомагане животни и 371,15 лева на животно за над 50-тото допустимо животно. Заповедите са публикувани на интернет страниците на Министерството на земеделието, храните и горите и на Държавен фонд „Земеделие“.

**3.** **Със заповеди на министъра на земеделието, храните и горите, на 7 декември са определени ставките за обвързано подпомагане за овце-майки и кози-майки под селекционен контрол и за месодайни крави за 2020 г**. Размерът на плащането за едно допустимо за подпомагане животно по Схемата за обвързано подпомагане за овце-майки и/или кози-майки под селекционен контрол (ДПЖСК) е 80,50 лева на животно за първите 200 животни. Стопаните ще получат по 64,40 лв. на животно за над 200-то допустимо за подпомагане животно. По Схемата за обвързано подпомагане за месодайни крави и/или юници (СМКЮ) за 2020 г.,ставката за подпомагане за първите 50 животни е 160,50 лева и 128,40 лева за над 50-тото допустимо за подпомагане животно. Заявените за подпомагане животни по двете схеми се увеличават ежегодно, като само за последната година увеличението е с 3,5 % по схемата за ДПЖСК и около 2 % по СМКЮ. Количествените лимите и по двете схеми са превишени, поради което бюджетите им се запазват, както през 2019 г., без допълнителна актуализация.

|  |  |
| --- | --- |
| ***Пазарна подкрепа*** |  |

**4. Публичен дебат във винения сектор, относно кризата и стратегия за бъдещето.** На 2 декември 2020 г., френски, италиански и испански винарски кооперации, които представляват повече от 50% от цялото европейско производство на вино, организираха публичен дебат за бъдещето на лозаро-винарския сектор. След анализ на ситуацията на международните и европейските пазари на вино след кризата Covid 19, беше констатирано, че предприетите спешни мерки за балансиране на предлагането и за справяне със спада на световното търсене, са били необходими, но не са достатъчни. Тези мерки са финансирани от маржовете, които държавите членки успяха да освободят от националните програми за подкрепа, допълнени с национална помощ в някои ДЧ. Изправени пред необходимостта да се реагира своевременно и бързо на последиците от здравната криза, в голям брой лозарски ДЧ е решено да се отложат някои от предвидените структурни инвестиции през 2020 г. Тъй като кризата продължава, то 2021 г. също ще бъдат необходими спешни мерки. Тези спешни мерки обаче трябва да бъдат част от последователен многогодишен план за възобновяване и за изграждане на силен, дълготраен и решително устойчив европейски лозарски сектор. На първо място е необходимо икономическо възстановяване за следващите три години, за да се възстанови отново нивото на търсене отпреди кризата. В същото време икономическата криза не може да бъде оправдание за забравяне на екологичния преход, необходим за адекватно реагиране на изменението на климата. В интерес на ЕС и неговите винопроизводители е да модернизират своите практики, за да отговорят на продължаващата екологична криза. Стратегията „От фермата до вилицата“ ще има повече правила и по този начин повече разходи за фермерите и кооперациите. Необходими са адекватни средства за адекватно реагиране на кризата и предизвикателствата в близко бъдеще. На първо място е необходимо удължаването на кризисните мерки за цялата 2021 година. Впоследствие националните програми за подкрепа трябва да бъдат разширени и финансирани със значителен бюджет. Не е реално спешните мерки да бъдат финансирани в рамките на съществуващите бюджети на националните програми за подпомагане на сектора. Инструментите за управление на криза не са достатъчни, има нужда от многогодишен план, който да дава приоритет на лозарството и да носи допълнителни икономически ресурси. Насърчаването на кооперациите е наложително за повишаването на конкурентността и устойчивостта на лозаро-винарския сектор.

|  |  |
| --- | --- |
| ***Визия за ОСП след 2020 г.*** |  |

|  |
| --- |
| **5. На 30 ноември, в гр. Брюксел се проведе заседание на Специалния комитет по селско стопанство (СКСС).** Във връзка с предложението за Регламент относно преходните разпоредби на ОСП, председателството представи пред делегациите резултатите от преговорите, проведени в рамките на окончателния триалог между съ-законодателите. Поиска одобрение на мандат за председателя на СКСС да изпрати писмо до председателя на Комисията по земеделие към Европейския парламент, с което да се потвърди окончателно политическото споразумение по Преходния регламент, постигнато по време на триалога. Председателството отбеляза, че процесът на преговорите е бил труден, при изразени твърди преговорни позиции от страна на ЕП. ЕК изрази удовлетворение от постигнатия компромис. СКСС също подкрепи компромисното споразумение по Преходния регламент. По-нататъшната работа по регламента зависи от развитието на преговорите за МФР 2021-2027, като при необходимост, ще бъдат направени допълнителни адаптации в разпоредбите. Във връзка с предложението за Регламент за стратегическите планове по ОСП, председателството обясни, че за триалога на 1 декември e необходимо одобрение на ревизиран мандат за преговори. По-конкретно, ЕП предлага да отпадне задължението на държавите членки да контролират изпълнението на ДЗЕС стандартите, ако те са част от еко-схема, която надхвърля изискванията на условността. Според ЕК, предложението може да служи като допълнителен стимул за фермерите при прилагане на еко-схеми. Разпоредбата е доброволна за държавите членки и като цяло те изразиха подкрепа за предложението. Относно социалната условност председателството отбеляза, че повечето държави-членки считат, че подобен подход ще доведе до усложняване на ОСП. От друга страна искането на ЕП, който има интерес най-вече към елементи, свързани с правата на работницит, не може да бъде пренебрегнато. Предложението за включване на трудовото и социално законодателство като част от компетентността на системата за съвети в земеделието не се посреща еднозначно от държавите членки. Председателството остава отворено за алтернативни или допълнителни предложения. |

**6. Евродепутатите от Комисията по земеделие на Европейския парламент (ЕП) изразиха безпокойство относно стратегическите планове, по време на видеосреща с Комисар Войчеховски на 1 декември.** Ако планираните препоръки на Комисията към държавите членки относно стратегическите планове по ОСП няма да бъдат обвързващи, съществува опасност от ренационализиране на политиката, като някои страни ще получат конкурентно предимство, заявиха членовете на Комисията по земеделие пред комисар Януш Войчеховски. По време на обръщението си комисар Войчеховски каза, че препоръките ще разглеждат действията, необходими за постигане на целите на ниво ЕС за Зелената сделка. Препоръките биха били „част от структуриран диалог между държавите членки и Комисията, за да се гарантира, че стратегическите планове по ОСП отговарят на целите, като същевременно се зачитат субсидиарността и гъвкавостта, предвидени в Регламента за стратегическите планове“. „На практика Комисията подготвя 27документа с препоръки, по един за всяка държава-членка“, каза комисар Войчеховски. Комисията се стреми да ги публикува в средата на декември, „придружени от съобщения до ЕП и Съвета“. През последните седмици са направени технически промени в проекта на Комисията, в резултат на диалога с националните столици. Принципите, залегнали в основата на проектите, изготвени от службите на ГД „Земеделие и развитие на селските райони“, включват „баланс между икономически, екологични и обществени аспекти на селскостопанската политика“. Броят на конкретните идеи, поставени пред всяка държава-членка, ще бъде „около 15“, каза Януш Войчеховски и добави, че те ще се съсредоточат върху „специфичните предизвикателства“ за дадена държава. Комисията е „решена не само да играе ролята на честен брокер в тристранните преговори за реформата на ОСП, но и на двигател за по-голяма устойчивост“. Г-н Войчеховски отбеляза, че като комисар по земеделие иска да гарантира, че стратегическите планове са в състояние да постигнат Зелената сделка. Комисията няма да определя количествени цели, оставяйки това на всяка държава. Тя ще обобщи националните приоритети по време на одобрението и модифицирането на стратегическите планове по ОСП и ще прецени дали те са в състояние да отговорят на амбицията на Европейската зелена сделка. „Надяваме се, че бързият напредък в тристранните преговори ще позволи на държавите членки да използват голяма част от 2021 г. за изготвяне на своите стратегически планове“, каза комисар Войчеховски пред членовете на Комисията по земеделие. „Препоръките на Комисията очевидно не са обвързващи“, отбеляза той. „Не говорим за правни текстове, които трябва да се прилагат от държавите-членки. Искаме да улесним диалога“. Той прие, че има „огромни разлики между държавите членки“ в настоящите им екологични показатели, нещо, което нарече „ключов въпрос“. „Комисията не може да накара държавите членки да направят повече от това, което е предвидено в законодателството“, заяви той. „Зелената сделка всъщност е покана за решаване на проблема заедно ...и ще можем да го направим само с помощта на държавите членки и чрез насърчаване на земеделските производители“, каза в заключение той.

**7. Плановете за реформа на ОСП не съответстват на амбициите на Зелената сделка, съгласно външен доклад на Националния изследователски институт за земеделие, храни и околна среда (INRAE) на Франция**. Привеждането на ОСП след 2020 г. в съответствие с целите на Зелената сделка изисква значителни промени в предложенията на Комисията от юни 2018 г. за тази политика, според авторите на проучването, представено на 30 ноември пред членове на Комисията по земеделие към ЕП. Изследването на тема „Зелената сделка и ОСП: последици от политиката за адаптиране на земеделските практики и за запазване на природните ресурси в ЕС “ е поръчано от ГД АГРИ и е изпълнено от Националния изследователски институт за земеделие, храни и околна среда на Франция (INRAE). Според доклада, докато някои държави-членки и евродепутати искат да облекчат климатичните и екологичните амбиции на бъдещата ОСП, INRAE заключават, напротив, че Зелената сделка трябва да направи първоначалните предложения на Комисията значително по-строги в тези области. Разпоредбите, които са от решаващо значение, включват изисквания за условност, плюс цели, инструменти и бюджети както на еко-схеми по Стълб 1, така и на свързаните с климата и околната среда интервенции в Стълб 2. "Трябва да има, казват авторите, по-ефективно прилагане на принципа „замърсителят плаща“, на който разчита условността, за да се обоснове по-добре засиленото прилагане на принципа „доставчикът получава“, който стои в основата както на еко схемите, така и на мерките, свързани с климата и околната среда“. Еко-схемите по Стълб 1, които се финансират изцяло от европейския бюджет, трябва да са насочени към глобални обществени блага; тоест смекчаване на климата, опазване и възстановяване на биологичното разнообразие, както и хуманно отношение към животните. Еко-схемите трябва да бъдат допълнени от мерки от Стълб 2, които са фокусирани върху местните обществени блага; по-специално, количеството и качеството на водата, плодородието на почвата и разнообразните ландшафти. Настоящите критерии за условност не трябва да се отслабват и изключенията трябва да приключат, за да се увеличи екологичната ефективност на ОСП. Разпоредбите на новите ДЗЕС, които ще заменят екологичните критерии на настоящата ОСП, трябва да отразяват най-малко същото ниво на климатични и екологични амбиции и трябва постепенно да се увеличават с течение на времето. Както ДЗЕС 2 относно защитата на влажните зони и торфищата, така и ДЗЕС 9, свързани с особеностите на ландшафта, трябва да бъдат по-обвързващи. Следва да се въведе нов ДЗЕС, за да се повиши осведомеността на земеделските производители относно потока на хранителните вещества и емисиите на парникови газове, които те генерират и да се осигури еталон за плащания по свързаните с тях еко схеми. За да се постигне това, авторите предлагат по 1- ви стълб 15% от разходите да бъдат заделени за действия в областта на климата и 15% за биологичното разнообразие, а в рамките на 2 -ри стълб, 35% от бюджета да бъде специално заделен за екологични мерки. Френските експерти подчертават, че предложените показатели за ОСП „не правят възможно проследяването на напредъка към целите. Те добавят, че политиката не позволява напредък в достатъчна степен, който да се докладва и наблюдава, нито позволява ефективен план за коригиращи действия, ако напредъкът не е постигнат. Относно целите на стратегията „От фермата до трапезата“, авторите заявяват, че голяма част от европейското население не се съобразява с диетичните препоръки, които са в съответствие с целите за хранене и здраве на Зелената сделка. Съвременните тенденции не показват промяна в непрестанното нарастване на наднорменото тегло, затлъстяването и свързаните с тях заболявания. Необходими са значително по-амбициозни политики в тази област. Освен това промените в хранителния режим също могат да допринесат за намаляване на емисиите на парникови газове.

|  |  |
| --- | --- |
| ***Още от ЕС и света*** |  |

**8**. **Стратегическите планове по ОСП трябва да отразяват целите на Зелената сделка, заявиха участниците в онлайн събитие на тема „Общата селскостопанска политика: поддържане на висока амбиция в Европа“, организирано от Slow Food Europe на 24 ноември.** Директорът на Slow Food Europe, Марта Меса каза на участниците, че има „все повече доказателства, че агро-екологичните хранителни системи са решението“. „Те насърчават улавянето на въглерод и подкрепят биологичното разнообразие на нашите екосистеми“, добави тя. Изрази задоволство, че агро-екологията е спомената и в двете стратегии „От фермата до трапезата“ и за Биоразнообразието. Биологичният фермер Амаде Билесбергер от Moosinning (Бавария) заяви, че дребните производители са „пазителите на биологичното разнообразие и качество“. Подчерта, че „настоящата ОСП тласка малките ферми да затварят и позволява на големите да станат още по-големи“. „Бих искал ОСП да свърже европейските субсидии със създаването на нови здрави почви“, заяви той. Представителят на ГД „Земеделие и развитие на селските райони“, отбеляза, че „селскостопанските политики трябва да се адаптират към настоящите предизвикателства“. „Рамката на ЕС трябваше да бъде вградена в една по-голяма политика за храните“, каза той. Представител на италианското министерство на земеделието заяви, че новите цели на ОСП са „много смели и амбициозни, но това е правилният начин да се продължи“. Представител на германското министерство на земеделието заяви, че „трябва да се укрепи социално-икономическата структура на селските райони, които са изправени пред значителни предизвикателства като обезлюдяването“. Член на управителния съвет на Slow Food- Италия, каза, че „мозайката на Европа е една с малки и големи парчета, всички еднакво важни, включително дребните фермери със своите знания, опит и естествената си любов към земеделието.

**9**. **Европейците вярват, че селското стопанство е важно и стават все по-наясно с ОСП, показват резултатите, публикувани от Евробарометър на 30 ноември**. Резултатите са от проучване, проведено между август и септември 2020 г., на базата на получени повече от 27 200 отговора от граждани във всички страни от ЕС. 95% от европейските граждани казват, че земеделието и селските райони са важни за бъдещето, а 56% от анкетираните смятат, че са много важни. Анкетираните стават все по-наясно със земеделската политика на ЕС. 73% знаят за нейното съществуване, спрямо 67% през 2017 г. Броят на анкетираните, които вярват, че тя е от полза за всички граждани, а не само за земеделските производители, нараства на 76%, спрямо 61% преди това. Възприятието на гражданите за ефективността на ОСП във всички области се е подобрило с поне пет процентни пункта от 2017 г. Над 90% от участниците в анкетата смятат, че осигуряването на стабилно снабдяване с храна е важен приоритет, а 62% казват, че гарантирането на производството на безопасни, здравословни, висококачествени храни трябва да бъде основната цел на политиката. Проучването също така показа, че 87% смятат, че късите вериги на доставки са важен фактор при закупуването на храна. „Въпреки че 81% считат за важно храната да има етикет, който гарантира качество, осведомеността относно етикетите за качество в ЕС остава относително ниска, между 14-20%“, посочва Евробарометър. Над половината от анкетираните (56%) са запознати с логото на ЕС за биологично земеделие. 82% от запитаните вярват, че за биологичните продукти повече се спазват специфичните правила за пестициди, торове и антибиотици. 81% смятат, че те са по-екологични, а 80% смятат, че са произведени при спазване на хуманното отношение към животните.

**10. Комисар Войчеховски търси идеи за защита на географските означения в интернет.** На 25-26 ноември т.г. Европейската комисия (Генерална дирекция „Земеделие и развитие на селските райони“), съвместно с EUIPO (Служба на Европейския съюз за интелектуална собственост) проведе видео-конференция на тема „Укрепване на георграфските означения“. Заинтересованите страни имаха възможност да изложат своите възгледи по проблеми от различно естество - от осигуряването на устойчиво производство до правните предизвикателства при защита на географските означения в интернет. Комисарят по земеделие Януш Войчеховски заяви, че под знака на Зелената сделка имаме шанс да зададем нов курс на селскостопанската политика. Географските означения трябва също да бъдат адаптирани към бъдещето и да бъдат намерени начини за тяхната защита от фалшификати в интернет, както и за опростяване на процедурите, за да станат по-достъпни и привлекателни за производителите. Публикуваният от Комисията План за действие относно интелектуалната собственост е втората стъпка, която ангажира изпълнителната власт на ЕС да се бори с измамите и фалшифицирането. До края на следващата година ще бъде представена схема за неземеделски ГО. Войчеховкси уточни, че географските означения са истински успех в Европейския съюз, описвайки ги като „сърцето на сескостопанската политика“. Според него производителите трябва да насочат усилия към производство на качествени продукти, а не да преодоляват бариери, свързани с ГО. Ханс-Йоахим Фухтел, парламентарен държавен секретар на немското Министерство на храните и земеделието заяви, че настоящата ситуция, в която все повече хора готвят у дома си, макар и тежка, е чудесна възможност за селскотопанския сектор, включително за тези, които вече работят с ГО, защото произходът на продуктите е важен за потребителите, независимо от пандемията. Той заяви, че 80% от германците желаят да купуват продукти, произведени в собствените им региони, като са готови да платят по-висока цена за устойчивост и качество, което е предпоставка за повече доходи за фермерите и земеделските производители. Германското правителство приветства идеята на Комисията за укрепване на политиката по отношение на ГО в рамките на стратегията „От фермата до вилицата“. Винопроизводители призоваха за развитие на агротуризм, насочен към инициативи за подпомагане на продукти с ГО като вино и сирене, които са силно засегнати от пандемията. Те призоваха Войчеховски да се „ангажира“ с проблема в спора за Airbus и наложените от САЩ мита за Европейските селскостопански хранителни продукти. По време на конференцията бе стартирана GI View - нова база данни за търсене за всички ГО, защитени на ниво ЕС. При старирането на базата данни eAmbrosia, в началото на годината, са били включени 3 300 регистрирани ГО, а новият портал GI View е предназначен да съдържа не само регистрираните в ЕС географски означения, но също и защитените съгласно 34 международни споразумения, което означава общо около 40 000 защитени ГО. Предстои да бъдат добавяни описания, снимки и карти, с цел свързване на сухите данни с реалните хора, продукти и произход. Президентът на Международната мрежа за ГО, Клод Вермонт-Дерош също приветства стартирането на новия портал GI View и подчерта ключовото ролята на производителите на ГО в опазването на околната среда, както и техния принос към икономическо и социално развитие на много региони в ЕС.